ประกันกลุ่มหืดจับปีนี้โตแค่ 10%
ประกันกลุ่มแข่งขันสูงปีนี้โตได้แค่ 10% เอไอเอพลิกเกมชูนวัตกรรมใหม่ดึงลูกค้า
23 ก.ค. 2558

ประกันกลุ่มแข่งขันสูงปีนี้โตได้แค่ 10% เอไอเอพลิกเกมชูนวัตกรรมใหม่ดึงลูกค้า
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า 5 เดือนแรกเบี้ยประกันภัยประเภทกลุ่มจากธุรกิจประกันชีวิตทั้งระบบมีจำนวน 2.56 หมื่นล้านบาท เพิ่มขึ้น 6.86% จากงวดเดียวกันของปีก่อนที่มีเบี้ยรับรวม 2.39 หมื่นล้านบาท โดยบริษัทเอไอเอ สาขาประเทศไทย มีส่วนแบ่งเบี้ยกลุ่มสูงสุด 4,092.72 ล้านบาท ลดลง 5.75% 
นางอลิสา สิมะโรจน์ ผู้อำนวยการฝ่ายประกันกลุ่ม บริษัท เอไอเอ สาขาประเทศไทย กล่าวว่า ตลาดประกันกลุ่มปีนี้ค่อนข้างเติบโตยากเพราะการแข่งขันด้านราคาสูงและเศรษฐกิจชะลอตัว โดยคาดว่าน่าจะเติบโตได้ประมาณ 10% จากช่วง 2-3 ปีก่อนที่เติบโตปีละเกือบ 100%
อย่างไรก็ตาม ตลาดประกันภัยกลุ่มในประเทศไทยมีแนวโน้มเติบโตได้อีกมากแต่ลักษณะจะค่อยเป็นค่อยไป โดยเฉพาะตลาดผู้ประกอบการธุรกิจขนาดกลางและขนาดย่อมหรือเอสเอ็มอี ที่จดทะเบียนกับกระทรวงพาณิชย์ประมาณ 6 แสนราย มีการทำประกันภัยกลุ่มให้กับพนักงานน้อยมาก ประกอบกับสวัสดิการที่ได้จากระบบประกันสังคมไม่เพียงพอเบิกได้ไม่ครอบคลุม
นอกจากนี้ สวัสดิการด้านประกันเป็นอีกหนึ่งในปัจจัยที่ดึงดูดบุคลากรเข้าร่วมงาน นอกเหนือจากอัตราเงินเดือน เพราะอัตราเงินเฟ้อที่สูงขึ้นทุกปี ทำให้ค่าใช้จ่ายด้านการรักษาพยาบาลสูงขึ้น
ทั้งนี้ บริษัทจะไม่แข่งขันด้านราคาแต่จะสร้างมูลค่าเพิ่มให้ลูกค้าและนำผลิตภัณฑ์ที่เป็นนวัตกรรมใหม่ๆ มาให้บริการ เช่น ปีที่ผ่านมาบริษัทเป็นรายแรกที่นำความคุ้มครองโรคร้ายแรงเข้ามาให้บริการแก่ลูกค้าประกันภัยกลุ่ม ทำให้บริษัทประกันชีวิตรายอื่นๆ ทำตาม